**SZOMBATHELY MEGYEI JOGÚ VÁROS KÖZGYŰLÉSE**

**JOGI ÉS TÁRSADALMI KAPCSOLATOK BIZOTTSÁGA**

**ÜGYRENDJE**

Szombathely Megyei Jogú Város Közgyűlésének Jogi és Társadalmi Kapcsolatok Bizottságaa Szervezeti és Működési Szabályzat (a továbbiakban: SZMSZ) 49. §-ban kapott felhatalmazás alapján működésének részletes szabályait a következőkben állapítja meg:

**I.**

**Általános rendelkezések**

**1. §**

**A bizottság megnevezése:** Szombathely Megyei Jogú Város Közgyűlésének Jogi és Társadalmi Kapcsolatok Bizottsága

**2. §**

**Székhelye:**  Szombathely, Kossuth L. u. 1-3.

**3. §**

**Jogállása:** A Közgyűlés szerve, állandó bizottság. Feladatát a Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) biztosította keretek között a Közgyűlés a Szervezeti és Működési Szabályzatban (a továbbiakban: SZMSZ) határozza meg.

**4. §**

**A bizottság tagjai:** A bizottság elnökét és tagjainak több mint felét az önkormányzati képviselők közül kell választani. Az alakuló vagy ezt követő Közgyűlésen történő megválasztásukra a polgármester tesz javaslatot. A képviselő-testület a bizottság személyi összetételét, létszámát az Mötv. alapján a polgármester előterjesztésére bármikor megváltoztathatja. Egy képviselő több bizottságnak is tagja lehet. A polgármester, az alpolgármester nem lehet a bizottság elnöke, vagy tagja.

A bizottság nem képviselő tagját a polgármester javaslata alapján a Közgyűlés választja meg. A bizottság nem képviselő tagjai az Mötv. 40. § (1) bekezdésében foglaltak szerint a Közgyűlés előtt esküt tesznek.

A bizottság tagjainak száma: 19 fő (10 városi képviselő és 9 nem képviselő tag)

**5.§**

(1) A Bizottság látja el az összeférhetetlenségi, méltatlansági, vagyonnyilatkozat-tételi, valamint a jogi feladatokat.

A bizottság jogi, továbbá vagyonnyilatkozatok vizsgálatával kapcsolatos feladatai körében:

1. véleményezi a szervezeti és működési szabályzatról szóló rendelet tervezetét és figyelemmel kíséri annak hatályosulását, indokolt esetben indítványozza módosítását, vagy kiegészítését;

2. véleményezi az önkormányzati rendeletek tervezetét;

3. jogi szempontból felülvizsgálja az önkormányzati szerződés-tervezeteket;

4. törvényességi szempontból felügyeli az önkormányzati hatósági jogkörben hozott döntések Hivatal által történő előkészítését és végrehajtását, e körben célvizsgálatot kezdeményezhet;

5. megtárgyalja a jegyző beszámolóját a Polgármesteri Hivatal hatósági munkájáról és a törvényesség helyzetéről;

6. véleményezi a Hivatal belső szervezeti felépítésére vonatkozó javaslatot;

7. véleményezi az önkormányzati intézmények, az önkormányzati érdekeltségű gazdasági társaságok alapító okiratait és annak módosításait, valamint a taggyűlés hatáskörébe tartozó szerződéseket;

8. véleményezi az alapítványok alapító okiratát, amelyben az önkormányzat alapítóként vagy csatlakozóként vesz részt;

9. ellátja a Közgyűlés működésével kapcsolatos ügyrendi feladatokat, előkészíti és lebonyolítja a titkos szavazásokat;

10. a Magyarország helyi önkormányzatairól szóló törvény alapján kijelölt bizottságként (a továbbiakban: kijelölt bizottság) előkészíti a Közgyűlés hatáskörébe tartozó összeférhetetlenségi, és méltatlansági ügyeket, előkészíti továbbá a Közgyűlés hatáskörébe tartozó fegyelmi ügyeket;

11. felkérésre vagy saját kezdeményezésre részt vesz az önkormányzatot érintő jelentősebb polgári jogi szerződések előkészítésében, a jogügyletekben szakmai véleményt nyilvánít;

12. az önkormányzat polgári peres ügyeiben szakmai véleményt nyilváníthat;

13. állást foglal a hatályos jogszabályok, az SZMSZ, vagy az önkormányzati rendeletek értelmezésével kapcsolatban felmerült kérdésekben;

14. állást foglal a Közgyűlés hatáskörébe tartozó igazgatási és rendészeti feladatokban;

15. a Közgyűlés, a bizottságok, a polgármester az alpolgármesterek, a jegyző és aljegyző kezdeményezésére szakvéleményt nyilvánít jogi kérdésekben;

16. állást foglal a közgyűlési bizottságok közötti feladat- vagy hatásköri összeütközések kérdésében;

17. a Magyarország helyi önkormányzatairól szóló törvény alapján kijelölt bizottságként ellátja a polgármester, valamint a települési képviselők vagyonnyilatkozatainak kezelésével, és ellenőrzésével, vizsgálatával kapcsolatos feladatokat;

18. jóváhagyja az éves költségvetés terhére igénybe vett polgármesteri, önkormányzati szakértők megbízási szerződéseit.

19. megtárgyalja a közbiztonsági beszámolókat, koncepciókat.

A bizottság kulturális és sport feladatai körében:

20. közreműködik az önkormányzat kulturális koncepciójának kidolgozásában;

21. véleményezi a művészeti alkotás közterületen, önkormányzati tulajdonban, illetve nem önkormányzati tulajdonban álló épületen való elhelyezését, áthelyezését, lebontását;

22. javaslatot tesz a közterületek elnevezésére és emlékmű állítására, szobor közterületen történő elhelyezésére és áthelyezésére;

23. kezdeményezi, vagy véleményezi a kulturális önkormányzati intézmények, gazdasági társaságok alapítását, átalakítását, vagy megszüntetését;

24. ellenőrzi és koordinálja az önkormányzati kulturális intézmények és gazdasági társaságok szakmai tevékenységét;

25. polgármesteri jóváhagyás előtt véleményezi az önkormányzat fenntartásában működő kulturális intézmények szervezeti és működési szabályzatát, egyéb alapdokumentumait;

26. az önkormányzat nevében kiírja a város művészeti, kulturális életének gazdagítását szolgáló pályázatokat;

27. javaslatot tesz a költségvetésben a kulturális célú előirányzatok felhasználására;

28. véleményezi a város által támogatott nagy rendezvények programtervezetét, költségvetését és részt vesz azok szervezésében;

29. a Közgyűlés, a polgármester, az alpolgármesterek, a tanácsnok és a bizottságok kezdeményezésére szakmai véleményt nyilvánít kulturális és művészeti kérdésekben;

30. javaslatot tesz kulturális és művészeti rendezvényekre;

31. közreműködik a szakterületéhez tartozó önkormányzati rendelet-tervezetének előkészítésében;

32. kezdeményezi a városi intézményhálózat adta lehetőségek idegenforgalmi célú hasznosítását;

33. javaslatot tesz, illetve véleményezi az önkormányzati tulajdonú ingatlanok, vagyoni értékű jogok idegenforgalmi célú hasznosításával kapcsolatos terveket, koncepciókat, előterjesztéseket;

34. kidolgozza és a Közgyűlés elé terjeszti az idegenforgalom fejlesztése érdekében más önkormányzatokkal kötendő megállapodások, szerződések tervezetét;

35. kapcsolatot tart a területileg illetékes gazdasági kamarákkal, érdekképviseleti szervekkel;

36. figyelemmel kíséri a helyi védelemről szóló rendeleteket és javaslatot tesz az építészeti emlékekre és az épített környezetre vonatkozó védettség kiterjesztésére, megszüntetésére, módosítására;

37. javaslatot tesz a helyi sportfeladatokra, azok fejlesztési célkitűzéseire, előkészíti a városi sportkoncepció tervezetét;

38. javaslatot tesz a diáksport, rekreáció, élsport, az utánpótlás-nevelés, természetjárás, sportturizmus fejlesztésének támogatási feltételrendszerére;

39. véleményezi a sporttal kapcsolatos önkormányzati döntések végrehajtásáról szóló beszámolókat, jelentéseket;

40. véleményezi a Közgyűlés napirendjére kerülő, a sport területét érintő előterjesztéseket;

41. véleményezi és javaslatot tesz az önkormányzat tulajdonában lévő sportlétesítmények hasznosítására, elidegenítésére;

42. javaslatot tesz a testnevelés és sport céljait szolgáló költségvetési előirányzat nagyságára, továbbá a költségvetési rendeletben megállapított támogatás felosztására, a városi sportegyesületek önkormányzati támogatására, és figyelemmel kíséri annak felhasználását;

43. javaslatot tesz az önkormányzati sport, és sport jellegű intézmények alapítására, megszüntetésére, átszervezésére;

44. javaslatot tesz sportrendezvények szervezésére, támogatására;

45. figyelemmel kíséri a városban működő sportszervezetek szakmai munkáját;

46. együttműködik a városi sportfeladatok végrehajtásában érdekelt más állami, társadalmi és egyéb szervekkel;

47. javaslatot tesz nemzetközi sportkapcsolatok létesítésére és azokat figyelemmel kíséri;

48. javaslatot tesz a város sportéletének gazdagítását szolgáló pályázatok kiírására;

49. kapcsolatot tart a sport területén működő sportegyesületekkel, sportszervezetekkel;

50. ellenőrzi és koordinálja az önkormányzati tulajdonrésszel rendelkező, sporttal kapcsolatos gazdasági társaságokban folyó szakmai munkát;

51. javaslatot tesz a szakterületén adományozható kitüntetések kapcsán a kitüntetettek személyére, valamint véleményezi a beérkezett javaslatokat;

52. a Közgyűlés, a bizottságok, a polgármester, az alpolgármesterek és a tanácsnok kezdeményezésére szakvéleményt nyilvánít a sportot érintő kérdésekben;

53. a döntésre hatáskörrel rendelkező bizottság jóváhagyása előtt véleményezi az önkormányzat által benyújtásra kerülő sportügyekkel kapcsolatos európai uniós és egyéb pályázatokat.

54. javaslatot tesz a költségvetési rendeletben meghatározott kulturális és sport kiadások felhasználására;

55. figyelemmel kíséri a testvérvárosi szerződések tervezetét, értékeli a testvérvárosokkal kötött szerződések végrehajtásának alakulását, valamint javaslatot tesz új testvérvárosi kapcsolatok létrehozására;

56. a Közgyűlés, a bizottságok, a polgármester, az alpolgármesterek és a tanácsnok kezdeményezésére javaslatot tesz a testvérvárosi és egyéb delegációk összetételére, biztosítja e döntések nyilvánosságát;

57. a város arculattervezésére vonatkozó javaslatokat, terveket véleményezi, megvizsgálja alkalmazhatóságukat, és javaslatot tesz ennek alapján a megvalósításra;

58. a civil szervezetekkel kötendő kulturális megállapodásokat előkészítteti;

59. kapcsolatot tart a lakosság önszerveződő közösségeivel, kezdeményezi a velük való együttműködést, és előkészíti, véleményezi az együttműködésre vonatkozó megállapodások tervezetét;

60. figyelemmel kíséri az önkormányzat és a társadalmi szervezetek közötti kapcsolattartást, együttműködést;

61. előkészíti és véleményezi a társadalmi szervezetek által átvállalható önkormányzati feladatellátást, illetve az e tárgyban megkötendő megállapodások tervezetét;

62. javaslatot tesz társadalmi szervezetek támogatására;

63. véleményt nyilvánít a társadalmi szervezetekkel kapcsolatos önkormányzati feladatok ellátása tárgyában;

64. az önkormányzat éves költségvetésében meghatározott összeghatárig a civil alap terhére javaslatot tesz a társadalmi szervezetek, illetve az általuk rendezett programok támogatására meghatározott előirányzatok felhasználására, és figyelemmel kíséri azok végrehajtását;

65. elfogadja a civil cselekvési tervet és az arról szóló beszámolót;

66. jóváhagyja a civil fórum ügyrendjét és módosításait;

67. megtárgyalja a települési értéktár működésének beszámolóját;

68. jóváhagyja a testvérvárosi kapcsolatok alakulásáról, tapasztalatairól szóló éves beszámolót.

(2) Az alábbi előterjesztéseket a bizottság nyújtja be a Közgyűlésnek:

a) a Mötv.-ben meghatározott kötelezettségeit megszegő képviselő tiszteletdíja, természetbeni juttatása megvonására indítvány;

b) összeférhetetlenségi és méltatlansági eljárással összefüggő ügyekben indítvány. (SZMSZ 10. § (6) bekezdés, SZMSZ 39. §)

**6.§**

A bizottság összeférhetetlenségi és méltatlansági eljárására az SZMSZ 73-76. §-ban foglalt, vagyonnyilatkozattal kapcsolatos eljárására pedig az SZMSZ 77-79. §-ban foglalt rendelkezések vonatkoznak.

**II.**

**A bizottság működése**

**7. §**

(1) A bizottság az Mötv., az SZMSZ, és a saját ügyrendje alapján működik.

(2) A bizottság ülésén a tanácskozási rendre az SZMSZ-ben foglaltakat kell alkalmazni.

**8. §**

**A bizottság összehívása**

(1) A bizottság ülését az elnök hívja össze és vezeti. Az elnök távolléte esetére jogosult a helyettesítése iránt intézkedni. Amennyiben az elnök a helyettesítése iránti intézkedésben akadályoztatva van, a bizottság városi képviselői közül a korelnök jogosult összehívni és levezetni a bizottság ülését.

(2) A bizottság üléseit szükség szerint, a Közgyűlés üléseihez igazodóan, illetve az átruházott hatáskörben hozott döntések határidejéhez igazodóan tartja. Az ülések időpontját a bizottság elnöke határozza meg.

1. Az elnök köteles összehívni a bizottságot
2. a Közgyűlés határozata alapján;
3. a polgármester indítványára az indítvány kézhezvételétől számított 8 napon belül;
4. a bizottság tagjai egynegyedének a napirendet tartalmazó írásbeli kérelmére 15 napon belüli időpontra;
5. átruházott hatáskörébe tartozó ügyben a törvényességi felügyeletért felelős szerv indítványára.
6. A bizottság ülésén a polgármester, az alpolgármester, a tanácsnok, bármely képviselő, a jegyző, az aljegyző, a Jogi, Képviselői és Hatósági Osztály, valamint az Egészségügyi és Közszolgálati Osztályvezetője tanácskozási joggal részt vehet. A polgármester, az alpolgármester, a jegyző és az aljegyzőa Hivatal belső szervezeti egységének vezetőjét megbízhatja képviseletével. (A bizottság tagjainak és állandó meghívottainak névsorát a 2. sz. melléklet tartalmazza.)

(5) A bizottság ülésére a feladatkörüket érintő napirendek tárgyalásához tanácskozási joggal meg kell hívni:

1. a nemzetiségi önkormányzatok elnökeit;
2. az előterjesztés elkészítéséért és végrehajtásáért felelős hivatali szervezeti egység vezetőjét, illetve önkormányzati intézmény vezetőjét, valamint a kizárólagos vagy többségi önkormányzati tulajdonú gazdasági társaságok ügyvezető igazgatóját;
3. tevékenységi körében a civil önszerveződő közösségek képviselőit az ülés napirendi pontjaihoz kapcsolódóan, amennyiben ezen szándékukat legkésőbb az ülés megnyitásáig az SZMSZ 55. §-ában foglaltak szerint bejelentették, és ehhez a bizottság elnöke hozzájárult;
4. akinek meghívását a bizottság elnöke indokoltnak tartja.

(6) A bizottság tagja a bizottsági ülésről való távollétét az ülés megkezdéséig, az indok megjelölésével, írásban köteles bejelenteni a bizottság elnökénél. A bizottság elnöke a polgármesternek jelenti be távollétét, egyúttal az SZMSZ 53. § (1) bekezdése szerint intézkedik helyettesítéséről. Különös méltánylást érdemlő esetben a távollét utólagosan is igazolható.

(7) Nem minősül igazolatlan távollétnek:

1. ha a bizottság képviselő vagy nem képviselő tagja a Magyarország helyi önkormányzatairól szóló 2011. évi CLXXXIX. törvény 49.§ (1) bekezdése szerinti személyes érintettsége miatt a szavazásból kizárásra kerül, illetve ugyanezen ok miatt a szavazásban nem vesz részt, továbbá, ha a bizottsági ülésen ezen okból nem vesz részt,
2. a keresőképtelenséggel járó betegség miatti távollét,
3. bizottság elnöke vagy képviselő tagja esetén a testület vagy a polgármester megbízása alapján az önkormányzat képviseletének ellátása, vagy a megbízásukból végzett tevékenység ellátása,
4. az egyéb méltányolható okból történő távollét,
5. a közfeladat ellátása.

(8) Az igazolási kérelmekről a bizottsági elnök bizottsági ülésről való távolléte esetén a polgármester, a bizottság képviselő vagy nem képviselő tagja bizottsági ülésről való távolléte esetén a bizottság elnöke jogosult dönteni.

(9) Az írásba foglalt döntésről az igazolásra jogosult köteles az érintettet 5 napon belül értesíteni. A távollét igazolása elfogadása esetén további jogorvoslatnak nincs helye. Abban az esetben, ha az igazolási kérelem elutasításra került, az érintett az értesítés kézhezvételétől számított 5 napon belül írásban a Közgyűléshez fordulhat jogorvoslatért.

**9.§**

1. Az előterjesztéseket írásban és szóban lehet a bizottság elé terjeszteni. A bizottsági ülés meghívóját és a napirendi javaslatok anyagait elektronikus úton email-en, a közgyűlési bizottsági rendszeren, vagy postai úton kaphatja meg az a képviselő, vagy bizottsági tag, aki ez irányú igényét írásban bejelenti a polgármesternél. A bejelentésnek az elektronikus formátum megjelölése mellett tartalmaznia kell az adattovábbítás típusát, mely lehet elektronikus levél vagy hagyományos módon kézbesített elektronikus adathordozó. A bejelentés visszavonásig érvényes. Szóbeli előterjesztés esetén legkésőbb a napirendi pont tárgyalásának megkezdéséig a határozati javaslatot, a rendelet-tervezetet, a hatásvizsgálatot, az indokolást írásban ki kell osztani.

(2) Bizottsági ülésre előterjesztést tehet:

1. a Közgyűlés szervei (polgármester, bizottságok, jegyző, polgármesteri hivatal, társulás, részönkormányzat testülete),
2. az alpolgármester, tanácsnok, városi képviselők, aljegyző, akit a polgármester erre felkér, valamint a Polgármesteri Hivatal belső szervezeti egységének vezetője.

(3) A bizottsági ülés meghívóját, a javasolt napirendek anyagaival együtt az ülés előtt legalább 5 nappal előbb kell kiküldeni. Rendkívüli ülésre szóló meghívót 3 nappal, sürgős esetekben pedig legalább 24 órával előbb kell kézbesíteni.

Halaszthatatlan esetekben az ülés előtt írásban kiosztott, vagy szóban előterjeszteni kívánt ügyek napirendre tűzéséről a bizottság az ülés megnyitása után – sürgősségi indítványként – határoz.

A sürgősségi indítványt az SZMSZ 14. §-ában foglalt személyek terjeszthetnek elő. Az indítványt indokolni kell. A sürgősségi indítványra egyebekben az előterjesztésekre vonatkozó szabályok vonatkoznak. A sürgősségi indítványként beterjeszteni kívánt előterjesztést legkésőbb az ülést megelőző napon 12 óráig lehet a polgármesternél benyújtani, amiről a bizottság elnökét is tájékoztatni kell. A polgármester, az alpolgármesterek, a tanácsnok, a jegyző és az aljegyző írásbeli előterjesztését a bizottság soron következő ülésén napirendre kell tűzni.

**10. §**

# Az ülés nyilvánossága

(1) A bizottság ülése nyilvános.

1. A bizottság zárt ülést tart, illetőleg zárt ülést rendelhet el az Mötv. 46. § (2) bekezdésében felsorolt esetekben.

(3) A zárt ülésen a bizottság tagja, a polgármester, az alpolgármesterek, a tanácsnok, a városi képviselő, a feladatkörüket érintő napirendek tárgyalásánál a nemzetiségi önkormányzatok elnökei, a jegyző, az aljegyző, a Jogi, Képviselői és Hatósági Osztály, valamint az Egészségügyi és Közszolgálati Osztályvezetője, az előterjesztést előkészítő, illetőleg végrehajtásáért felelős belső szervezeti egység vezetője, a jegyzőkönyvvezető, valamint meghívása esetén az érintett és a szakértő vehet részt.

(4) A zárt ülésről külön jegyzőkönyvet kell készíteni. A külön törvény szerinti közérdekű adat és közérdekből nyilvános adat megismerésének lehetőségét ebben az esetben is biztosítani kell.

**11. §**

**Határozathozatal**

(1) A bizottság határozatképes, ha tagjainak több mint fele jelen van.

(2) A bizottság döntéseit egyszerű vagy minősített szótöbbséggel hozza. Egyszerű többség esetén a javaslat elfogadásához a jelenlévő bizottsági tagok több mint felének igen szavazata szükséges.

(3) Minősített többség szükséges:

1. személyes érintettség esetén a bizottsági tag kizárásához,
2. zárt ülés elrendeléséhez,
3. ezen ügyrend elfogadásához és módosításához,
4. a napirend elfogadásához, módosításához,
5. sürgősségi indítvány napirendre tűzéséhez,
6. titkos szavazás elrendeléséhez a Mötv.-ben felsorolt tárgyakban.

A döntés minősített többségű elfogadásához a megválasztott bizottsági tagok több mint felének igen szavazata szükséges.

(4) Ha a szavazás eredménye felől kétség merül fel, bármely tag kérésére a szavazást egy alkalommal meg lehet ismételni.

(5) A bizottság döntéseit nyílt szavazással hozza. Amennyiben a bizottság tagjainak egynegyede kéri, név szerinti szavazást kell elrendelni. A titkos szavazásra vonatkozó javaslatot a Mötv. 46. § (2) bekezdésében foglalt ügyekben a jelen lévő bizottsági tagok legalább egyharmada az adott napirendi pont tárgyalásának megkezdéséig az ülés elnökénél írásban köteles jelezni. A javaslatról a bizottság a napirendi pont tárgyalását megelőzően vita nélkül, minősített többséggel határoz.

(6) A bizottság állásfoglalásait, döntéseit, javaslatát, illetve szakvéleményét "Határozat" formájában jeleníti meg.

(7) A bizottság által átruházott hatáskörben hozott döntés esetén a határozatban minden esetben hivatkozni kell azon önkormányzati rendeletre (címére és pontos §-ára, bekezdésére), amelyben a Közgyűlés a döntéshozatal jogát a bizottságra átruházta.

(8) A Közgyűlés felülvizsgálhatja bizottságának az átruházott hatáskörben hozott döntését.

**12.§**

## Kizárás

1. A bizottsági döntéshozatalból kizárható az, akit vagy akinek a közeli hozzátartozóját az ügy személyesen érinti. A személyes érintettséget az érdekelt köteles bejelenteni. A kizárásról a bizottság minősített többségű szavazással dönt. A kizárt bizottsági tagot a határozatképesség szempontjából jelenlévőnek kell tekinteni.

(2) A bizottsági tag már a döntés előkészítése során köteles haladéktalanul bejelenteni, ha az adott ügyben személyében, vagy hozzátartozója személyében érintett.

**13. §**

**Jegyzőkönyv**

(1) A bizottság üléséről készített jegyzőkönyvet 15 napon belül kell megküldeni a Kormányhivatalnak. A jegyzőkönyvnek tartalmaznia kell:

1. az ülés helyét és idejét;
2. a jelenlévő bizottsági tagok és meghívottak nevét, valamint azt, hogy a meghívott milyen minőségében vett részt és szólalt fel a bizottság ülésén;
3. a javasolt, elfogadott és tárgyalt napirendi pontokat;
4. az előterjesztéseket;
5. az egyes napirendi pontokhoz hozzászólók nevét, részvételük jogcímét, a hozzászólásuk, továbbá az ülésen elhangzottak lényegét;
6. a szavazásra feltett döntési javaslat pontos tartalmát;
7. a döntéshozatalban részvevők számát;
8. a döntésből kizárt önkormányzati képviselő nevét és a kizárás okát;
9. a jegyző jogszabálysértésre vonatkozó jelzését;
10. a szavazás számszerű eredményét;
11. a hozott határozat pontos szövegét a végrehajtásért felelősök és a határidő megjelölésével;
12. a kisebbségi véleményt;
13. az elnök rendfenntartással kapcsolatos és egyéb intézkedéseit;
14. az ülésen elhangzottak egy részének szó szerinti rögzítésére vonatkozó kérést;
15. a felvilágosítás kérését és az azokra adott választ.

A jegyzőkönyvet az elnök és egy tag írja alá.

(2) Indokolt esetben a bizottság elrendelheti a vitában elmondottak egy részének a jegyzőkönyvben történő szószerinti rögzítését. A bizottság tagja, illetve bármely felszólaló is kérheti hozzászólásának, vagy az arra történő reagálásnak szószerinti rögzítését.

(3) A bizottsági határozatok egy példányát a Közgyűlés megnyitásáig meg kell küldeni a polgármesternek, az alpolgármestereknek és a jegyzőnek.

(4) Az aláírt jegyzőkönyv egy példányát 8 munkanapon belül meg kell küldeni a polgármesternek, az alpolgármestereknek, a jegyzőnek és az aljegyzőnek.

(5) Az ülésről hangfelvétel készül, amelyet a hatályos jogszabályi előírásoknak megfelelően kell megőrizni. A hangfelvétel megőrzéséről az Informatikai, Minőségügyi és Gondnoksági Kabinet gondoskodik.

(6) A határozatokat külön-külön a naptári év elejétől kezdődően folyamatos sorszámmal, évszámmal és a bizottság nevének rövidítésével kell ellátni, feltüntetve a végrehajtásért felelős személy nevét és a határidőt.

Önkormányzati ügyekben a polgármestert, alpolgármestereket, a bizottság elnökét vagy tagját lehet végrehajtásért felelősként megjelölni. Egyúttal felelősként fel kell tüntetni a Hivatal azon belső szervezeti egységének vezetőjét, vagy vezetőit, akinek (akiknek) a feladat-, illetve hatáskörébe tartozik a határozat végrehajtásának szervezése.

(7) A határozatot a Jogi, Képviselői és Hatósági Osztály – a jegyzőkönyv elkészülte után – haladéktalanul megküldi a végrehajtásért felelős személyeknek, valamint a megjelölt belső szervezeti egység(ek) vezetőjének (vezetőinek).

(8) A polgármester felfüggesztheti a bizottság döntésének végrehajtását, ha az ellentétes a Közgyűlés határozatával, vagy sérti az Önkormányzat érdekeit. A felfüggesztett döntésről a Közgyűlés a következő ülésén határoz.

**14. §**

**Együttes ülés**

(1) Amennyiben ugyanazon ügyben két vagy több bizottság egybehangzó állásfoglalására vagy határozatára (továbbiakban: döntés) van szükség, a bizottságok az ügyben együttes ülést is tarthatnak.

(2) Az együttes ülés időpontjában, helyében és napirendjében az érintett bizottságok elnökei állapodnak meg.

(3) Együttes ülés esetén az egyes bizottságok határozatképességét külön-külön kell megállapítani. A vita lefolytatása után a bizottságok külön szavaznak.

(4) Ha a szavazás eredményeképpen a bizottságok döntése nem egybehangzó – az ügyintézési idő 30 nappal történő egyidejű meghosszabbítása mellett – az ügyet döntés végett a Közgyűlés következő ülésén kell előterjeszteni.

**III.**

**Szakvéleményezés**

**15. §**

A bizottság elnöke a hatályos jogszabályok, az SZMSZ, vagy az önkormányzati rendeletek értelmezésével kapcsolatos állásfoglalásának, a jelentősebb jogügyletekben, illetőleg az önkormányzat polgári peres ügyeiben szakmai véleményének kialakításához a kérdés előzetes vizsgálatára, tanulmányozására és az állásfoglalás, illetőleg a szakvélemény tervezetének elkészítésére felkérheti a bizottság egy vagy több tagját.

**IV.**

**Vegyes rendelkezések**

**16. §**

1. A bizottság működésének ügyviteli feladatait hivatalon belül a Jogi, Képviselői és Hatósági Osztály koordinálja és látja el.

(2) A bizottsági jegyzőkönyv határidőben történő elkészítéséért a Jogi, Képviselői és Hatósági Osztály vezetője felelős.

(3) A Jogi, Képviselői és Hatósági Osztály vezetőjének és a köztisztviselőknek a bizottság működésével összefüggő konkrét feladatait és kötelezettségeit a Hivatal Ügyrendje tartalmazza.

**17. §**

A bizottság tagjai és a tanácskozási joggal meghívottak az ülésen tudomásukra jutott állami, szolgálati és üzleti titkokat kötelesek megőrizni. A bizottsági tag titoktartási kötelezettsége bizottsági tagságának megszűnése után is fennáll.

**18. §**

Az Ügyrendben nem szabályozott kérdésekben az Mötv. és az SZMSZ rendelkezései az irányadók.

Ez az Ügyrend elfogadása napján lép hatályba, ezzel egyidejűleg a bizottság 2014. november 20. napján elfogadott ügyrendje hatályát veszti.

Szombathely, 2019. június „ ”

**Dr. Ipkovich György**

**a bizottság elnöke**

A Jogi és Társadalmi Kapcsolatok Bizottsága az Ügyrendet a …**/2019. (VI.12.) JTKB** számú határozatával elfogadta.

***1. számú melléklet***

**A Jogi és Társadalmi Kapcsolatok Bizottságra önkormányzati rendeletek útján átruházott hatáskörök jegyzéke**

**A sportról szóló 6/2002. (III. 28.) önkormányzati rendelet**

- A városi szintű alapfokú és felmenő rendszerű iskolai sportversenyek rendezései költségeiről a Városi Diáksport Bizottság javaslata alapján a sport ügyeket ellátó bizottságdönt.(6. § (1) bek.)

- A városi oktatási-nevelési intézmények önálló rendezvényeinek, sporttáborainak támogatása pályázat útján történik. A pályázat kiírása és elbírálása a Városi Diáksport Bizottság javaslat alapján a sport ügyeket ellátó bizottságfeladata.(6. § (2) bek.)

- Az iskolai sportkörök – beleértve a nem önkormányzati fenntartású oktatási intézmények sportköreit is – támogatásban részesülhetnek a Városi Diáksport Bizottság javaslata alapján a sport ügyeket ellátó bizottságdöntését követően. (6. § (3) bek.)

- Az Önkormányzat egyéb sporttámogatásairól a sport ügyeket ellátó bizottságdönt. (13. §)

**Az SZMSZ-ben átruházott hatáskörök:**

- ellátja a Közgyűlés működésével kapcsolatos ügyrendi feladatokat, előkészíti és lebonyolítja a titkos szavazásokat;

- a Magyarország helyi önkormányzatairól szóló törvény alapján kijelölt bizottságként (a továbbiakban: kijelölt bizottság) előkészíti a Közgyűlés hatáskörébe tartozó összeférhetetlenségi, és méltatlansági ügyeket, előkészíti továbbá a Közgyűlés hatáskörébe tartozó fegyelmi ügyeket;

- a Magyarország helyi önkormányzatairól szóló törvény alapján kijelölt bizottságként ellátja a polgármester, valamint a települési képviselők vagyonnyilatkozatainak kezelésével, és ellenőrzésével, vizsgálatával kapcsolatos feladatokat;

- jóváhagyja az éves költségvetés terhére igénybe vett polgármesteri, önkormányzati szakértők megbízási szerződéseit;

- az önkormányzat nevében kiírja a város művészeti, kulturális életének gazdagítását szolgáló pályázatokat;

- javaslatot tesz a költségvetési rendeletben meghatározott kulturális és sport kiadások felhasználására;

- az önkormányzat éves költségvetésében meghatározott összeghatárig a civil alap terhére javaslatot tesz a társadalmi szervezetek, illetve az általuk rendezett programok támogatására meghatározott előirányzatok felhasználására, és figyelemmel kíséri azok végrehajtását;

- elfogadja a civil cselekvési tervet és az arról szóló beszámolót;

- jóváhagyja a civil fórum ügyrendjét és módosításait;

- jóváhagyja a testvérvárosi kapcsolatok alakulásáról, tapasztalatairól szóló éves beszámolót.

***2. számú melléklet***

**JOGI ÉS TÁRSADALMI KAPCSOLATOK BIZOTTSÁG /19 fő/**

**A bizottság elnöke:**

Dr. Ipkovich György városi képviselő

**A bizottság tagjai:**

Dr. Takátsné Dr. Tenki Mária városi képviselő

Sátory Károly városi képviselő

Rettegi Attila városi képviselő

Dr. Kecskés László városi képviselő

Lendvai Ferenc tanácsnok, városi képviselő

Dr. Horváth Attila városi képviselő

Horváth Soma városi képviselő

Tóth Kálmán városi képviselő

Balassa Péter városi képviselő

Dr. Szabóné Dr. Tuboly Andrea külső szakértő

Takács Imréné külső szakértő

Farkas Csaba külső szakértő

Dr. Polgár Tibor külső szakértő

Dr. Berényi Tamás külső szakértő

Csejteiné Sipos Judit külső szakértő

Kozma Gábor külső szakértő

Horváth Zoltán külső szakértő

Viszlayné Pavelkovits Petra külső szakértő

**Állandó meghívottak:**

Dr. Puskás Tivadar polgármester

Koczka Tibor alpolgármester

Illés Károly alpolgármester

Molnár Miklós alpolgármester

Dr. Károlyi Ákos jegyző

Babicsné Dr. Tőke Erzsébet aljegyző

Nagyné Dr. Gats Andrea Jogi, Képviselői és Hatósági Osztály vezetője

Dr. Bencsics Enikő Egészségügyi és Közszolgálati Osztály vezetője

Iváncsics Lívia jegyzőkönyvvezető